Owé, é mam mə́sə̄ málā, dís dámā á ngáyén mɔ̄, alɔ́ dámā á ngáwóg mɔ̄, á tóán fə̄ mɔ́ sōŋ. 2Édzí myāyəm, maa mayə̌m fə̄ dzɔ́, mǎ dǎŋ kig tə́ éngɔ̄ngɔ́l ábui a lodo mínā. 3Vədá, ḿfág wáma, Shadái énye mǎyi kɔ́bɔ ai nyé, mayi dzɔ́s ai Zambá. 4Ḿfág wáŋán, mína bəmǎ miǹnǎl, mǐ nə̄ ébá básyé zəzə[1]. 5Zá á ngābɔ̌ naa mǐ tɔ̄bɔ bivól á ńtīē kɔ́m ? Ngə́ nálā tē ó və̄ə̄ tə́ mína fəg aná. 6Makogolan ai mína, vógólán anə́ mākaman ai mǎmēn, tóān fɔ́ɔ́ vógolo dzɔ́s yā bīyé bí anyu byámā byákaman ai mǎ ai dɔ́. 7Yə myǎyi kə myākɔ́bɔ̄ édzí é sə̄ kig sósōō ású Zāmbá, mǐ kələ myákɔ́bɔ bivovol bí mam ású yə̄ nâ myǎkaman ai nyé ? 8Yə á ngām dzīē ńgɔ mǐ nə́, yə́ myǎdzɔ̄s fɔ̄ɔ̄ ású Zāmbá? 9Ngə́ a dzə́ŋ mínā á sí ánā, yə a yə́bə́ fɔ̄ɔ̄ mína ngǎ ? Éyɔŋ zǐŋ kig, yə myǎyi nyé dug anə́ bádug mod ? 10Á bə́bə́lá, a yi fɔ́ɔ́ mína kpe á ńkad, ngə́ myāfyal bod á mə̄sú á məsoé. 11Ngǎ átī díé lávə̄ mína wɔ̌ŋ, məsis móé mâkǔ kig mínā á yób ngǎ ? 12Bíbōŋ myātoe, bí nə fɔ́ɔ́ hə bibǒŋ bí ásǔb, bəndá kɔ̄a báán bə́ nə́ fɔ́ɔ́ hə ai vyə̌g.